Nekigyürkőztek a világ bajainak Gödöllőn - riport a belügyi csúcsról
A világ talán legbefolyásosabb belügyminiszterei gyűltek össze csütörtökön Gödöllőn, ahol a lengyelek a magyar temperamentumot dicsérték, a brüsszeliek csokitojást kaptak, az amerikaiak pedig feltűnésmentesen viselkedtek. A gödöllőiek egykedvűen figyelték a csúcstalálkozót, van, aki már hozzászokott a mesterlövészek látványához is.
A többek között a berlini Reichstagot is becsomagoló bolgár művészt, Christót idéző díszletek, és hűvös, szeszélyes áprilisi időjárás közepette zajlott csütörtökön az európai és amerikai bel- és igazságügy-miniszterek informális megbeszélése Gödöllőn. A tanácskozást - ahogy a magyar EU-elnökség ide szervezett hasonló eseményeit - a gödöllői kastély erre az alkalomra felújított lovardájában tartották, a kastélyhoz tartozó fel nem újított szárnyakat és közelben álló épületeket építkezési hálóval takarták el a szervezők.

A kastély északnyugati részén álló, valaha fürdőháznak is otthont adó épületszárnyat piros, a főbejárattal szemben 150-200 méterre fekvő egykori testőrlaktanya düledező, fagerendákkal megtámogatott épületét fehér, a lovardától délkeletre fekvő épületet pedig zöld színű, sűrű háló takarta.

Az amerikai nagykövet csillagos-sávos lobogóval ellátott szolgálati autója a zölddel borított épület közelében parkolt egy murvával felszórt területen. Eleni Tsakopoulos Kounalakis nagykövet Eric Holder amerikai igazságügy-minisztert és Janet Napolitano belbiztonsági minisztert kísérte el a tárgyalásra, amelyen az Egyesült Államok és az Európai Unió közötti igazságügyi együttműködés különböző területeiről esett szó.

Csokitojással indult a tárgyalás

A tanácskozás kezdetén színes csokitojással meglepett európai uniósok - itt volt többek között Viviane Reding alapjogi biztos, Cecilia Malmström bel- és igazságügyi biztos - és amerikai miniszterek között szóba került a számítógépes bűnözés, a terrorizmus, a drog-, azon belül is a kokainkereskedelem elleni közös fellépés bővítése, illetve az észak-afrikai konfliktusok lehetséges hatásai is. Utóbbival kapcsolatban Robert Wainwright, az Europol igazgatója a tárgyalásokat követő közös fotózás után azt mondta, aggasztó, hogy a szervezett bűnözői csoportok kihasználják az alkalmat az embercsempészetre.

Janet Napolitano, Vivian Reding és Eric Holder az ajándék csokitojásokkal (Galériáért kattintson!)

Hangsúlyos szerepet kapott az Amerika és Európa között körvonalazódó adatvédelmi keretegyezmény is, illetve a légi utasok adatai kezelésének kérdése is. Navracsics Tibor magyar kormányfő-helyettes szerint a keretegyezményről szóló tárgyalásokat nehezíti, hogy az EU nevében tárgyaló bizottságnak 27 tagállam nemzeti álláspontját is képviselnie kell, és sok államnak van már kétoldalú megállapodása az USA-val - így Magyarországnak is -, így az a kérdés, hogy a keretegyezmény hogyan viszonyuljon ezekhez. Ebben igyekszik közvetíteni a magyar elnökség.

Washingtonban zárhatják le

Ugyanakkor előkészítettek számos olyan pontot, amelyek az idén év végén Washingtonban várható tárgyalások során véglegesen is rendezhetők lesznek - mondta a miniszterelnök-helyettes a kastély barokk színháztermében, ahol a közös fotózás zajlott.

A résztvevők mindegyike az együttműködés bővítésének és szorosabbra fonásának fontosságáról beszélt a tárgyalást követő sajtótájékoztatón, ám hiába nyilatkozta Navracsics Tibor igazságügyi miniszterelnök-helyettes a találkozó előtt azt, hogy a légi utasok adatainak kezeléséről optimális esetben politikai egyezmény születhet, konkrét megegyezés egyik területen sem történt.

Pintér Sándor a tolmácsgépet ellenőrzi (Galériáért kattintson a képre!)

Pintér Sándor a tárgyalást követő sajtótájékoztatón azt mondta, nem volt olyan napirendi pont, amelyben elakadtak volna: "valamit sikerült előrehaladnunk". Krzystof Kwiatkowski lengyel igazságügyi miniszter azonban hiába bókolt a magyar szervezőknek az ülés utáni sajtótájékoztatón azzal, hogy olyan lendülettel dolgoznak, hogy minden témát "letárgyalnak és lezárnak" - Pintér láthatóan különösen jót mulatott ezen -, az előző este nekik lejátszott temperamentumos magyar zenét és a tanácskozás hasonlóan temperamentumos indítását emlegető Jerzy Miller lengyel belügyminiszter szerint "van még mit tennünk".

Mesterlövészek a tetőn

Gödöllőn járva eközben csak a sok rendőr és a kastély körüli kordonok jelezték, hogy a településen fontos megbeszélés zajlik, de a helyieket különösebben nem izgatta a dolog. Hozzászoktak az alkalmankénti jövés-menéshez, és arra is volt példa az egyik közeli panelházban lakó nő szerint, hogy mesterlövészek jelentek meg a tetőn.

Az idősebbek közül többen örülnek a sok rendőrnek. "Nagyobb biztonságban érzem magam" - mondta az [origo]-nak egy kerekes szatyrot húzó idősebb nő, de a fiatalokat inkább feszélyezi a hatósági jelenlét. "Péntek este a kocsma után nem tudok átvágni a parkon" - mondta egy szegecselt bőrdzsekis fiatal férfi a főtéren. Egy sok fülbevalót és orrpiercinget viselő lány pedig azt mesélte, hogy a rendőrök egy ismerősét meg is állították, csak azért, mert feltűnő helyen viselt egy napkeresztet (a német náci párt által is használt horogkereszt egyik változata, amelynek szárai körívben összeérnek).
Eric Holder Gödöllő Pintér Sándor Itthon magyar EU-elnökség 2011 Janet Napolitano Navracsics Tibor